Ir-Regolament tal-Kummissjoni (KE) Nru 192/2001
tat-30 ta’ Jannar 2001
li jemenda r-Regolament (KE) Nru 2342/1999 li jistabbilixxi regoli dettaljati għall-iskemi tal-premiums fis-settur tal-laħam taċ-ċanga u l-vitella
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1254/1999 tas-17 ta’ Mejju 1999 dwar l-organizzazzjoni komuni tas-suq fil-laħam taċ-ċanga u l-vitella [1], u b’mod partikolari Artikolu 4(8), Artikolu 13(5) u t-tieni inċiż ta’ Artikolu 50 tiegħu,
Billi:
(1) Għall-għanijiet tal-ħlas għall-estensifikazzjoni provdut f’Artikolu 32 tar-Regolament tal-Kummissjoni (KE) Nru 2342/1999 tat-28 ta’ Ottubru 1999 li jistabbilixi regoli dettaljati sabiex jiġi applikat ir-Regolament tal-Kunsill (KE) Nru 1254/1999 dwar l-organizzazzjoni komuni tas-suq fil-laħam taċ-ċanga u l-vitella rigward l-iskemi tal-premiums [2], kif l-aħħar emendat bir-Regolament (KE) Nru 2733/2000 [3], il-fattur tad-densità għall-ħażna fuq l-azjenda jiġi stabbilit b’mod partikolari fuq il-bażi tan-numru tal-bhejjem tal-fart maskili, il-baqar u għoġġiela li jkunu għadhom ma welldux preżenti fuq l-azjenda fis-sena kalendarja interessata. Minħabba s-sitwazzjoni diffiċli fis-suq tal-laħam taċ-ċanga u l-vitella li ġejja minn tnaqqis qawwi tad-domanda b’mod partikolari minħabba n-nuqqas ta’ interess min-naħa tal-konsumaturi mħassba biż-żieda fin-numru tal-każijiet irreġistrati ta’ l-enċefalopatija sponġiformi ta’ l-ifrat, il-bhejjem ta’ l-irziezet qegħdin jissoktaw jibqgħu fl-unità tal-produzzjoni aktar mis-soltu. Dawn il-bhejjem jitqiesu meta tkun qiegħda tiġi stabbilita d-densità tal-bhejjem għall-ħażna fuq l-azjenda u l-produtturi jistgħu għalhekk isibu ruħhom mhux eliġibbli għall-ħlas għall-estensifikazzjoni, sitwazzjoni li taħdem kontra l-għan maħsub.
(2) Sabiex jiġi evitat illi l-produtturi jiġu penalizzati f’dawn iċ-ċirkustanzi eċċezzjonali, il-koeffiċjent bażiku korrettiv għandu għalhekk jiġi applikat għal perjodu limitat taż-żmien skond in-numru ta’ l-unitajiet tal-bhejjem (UB) reġistrat fl-azjenda għall-perjodu msemmi taż-żmien meta jiġi stabbilit il-fattur tad-densità tal-bhejjem għall-ħażna, sakemm din is-sitwazzjoni eċċezzjonali tas-suq tidher li qiegħed ikollha impatt fuq it-tul taż-żmien illi l-bhejjem jinżammu fuq l-azjenda mingħajr ma dan ikun ta’ tradiment b’mod deliberat tal-prinċipju ta’ l-estensifikazzjoni.
(3) Artikolu 42 tar-Regolament (KE) Nru 2342/1999 jistabbilixxi r-regoli dwar is-sena ta’ l-allokazzjoni għall-bhejjem koperti b’mod partikolari bi premium speċjali. Minħabba s-sitwazzjoni diffiċli fis-suq tal-laħam taċ-ċanga u l-vitella li tirriżulta mit-tnaqqis qawwi fid-domanda b’mod partikolari minħabba n-nuqqas ta’ interess min-naħa tal-konsumaturi mħassba biż-żieda fin-numru tal-każijiet reġistrati ta’ l-enċefalopatija sponġiformi fl-ifrat, il-qatla u l-esportazzjoni tal-bhejjem ta’ l-irziezet tissokta tonqos b’mod gravi jew waqfet għal kollox u l-produtturi kellhom jipposponu l-qatla jew l-esportazzjoni ppjanati tal-bhejjem tagħhom mis-sena 2000 għas-sena 2001. Minħabba din is-sitwazzjoni eċċezjonali, il-produtturi f’dawk l-Istati Membri li ddeċidew li jikkonċedu l-premium speċjali mal-waqt tal-qatla jew ta’ l-esportazzjoni skond Artikolu 8 tar-Regolament ta’ hawn fuq mhux sejrin jirċievu l-premium speċjali fis-sena 2000, riżultat kuntrarju għall-għan maħsub tal-miżura.
(4) Għalhekk għandha ssir dispożizzjonijiet sabiex tippermetti lill-produtturi li kellhom jipposponu l-qatla jew l-esportazzjoni sas-sena 2001 li jiddepożitaw, għal perjodu limitat taż-żmien, talba għall-premium speċjali rigward is-sena 2000.
(5) Fid-dawl ta’ dawn l-iżviluppi, dan ir-Regolament irid jidħol fis-seħħ minnufih;
(6) Il-miżuri provduti f’dan ir-Regolament huma skond l-opinjoni tal-Kumitat Amministrattiv tal-Laħam taċ-Ċanga u l-Vitella,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2342/1999 huwa emendat kif ġej:
1. Il-paragrafu 12 li ġej jiżdied ma’ Artikolu 32:
"12. Fil-perjodu taż-żmien bejn il-15 ta’ Ottubru 2000 u l-15 ta’ Marzu 2001 inklużi, għall-għanijiet ta’ l-applikazzjoni ta’ dan l-Artikolu, in-nurmru ta’ UBijiet reġistrat fuq l-azjenda għandu jiġi multiplikat b’koeffiċjenti ta’ 0,8.
Din il-miżura għandha tapplika jekk jista’ jintwera għas-sodisfazzjon ta’ l-Istat Membru illi, minħabba s-sitwazzjoni eċċezzjonali tas-suq, il-bhejjem qegħdin jinżammu għal żmien itwal fuq l-azjenda milli normalment ikun il-każ."
2. Il-tielet paragrafu li ġej jiddaħħal f’Artikolu 42:
"Minkejja l-paragrafi ta’ qabel u Artikolu 35(1), fejn il-premium speċjali jingħata skond waħda mill-għażliet provduti f’Artikolu 8, jekk il-bhima tinqatel bejn l-1 ta’ Jannar u t-28 ta’ Frar 2001 u jekk it-talba għall-premium għal din l-bhima titressaq mhux aktar tard mill-15 ta’ Marzu 2001 rigward is-sena kalendarja 2000, fuq it-talba tal-produttur is-sena ta’ l-allokazzjoni għandha tkun is-sena 2000 u l-ammont tal-premium għandu jkun dak validu fil-31 Diċembru 2000."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-30 ta’ Jannar 2001.